Diari Oficial de la Generalitat Valenciana


Sumari del DOGV 9157, del 23-08-2021 (2021/8754)

ORDRE 12/2021, de 20 de juliol, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes previstes en els plans d'Impuls al Medi Ambient-Canvi Climàtic (PIMA-CC).
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9157

Data del DOGV
:   23-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8754


Data del document
:   20-07-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

ORDRE 12/2021, de 20 de juliol, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes previstes en els plans d'Impuls al Medi Ambient-Canvi Climàtic (PIMA-CC). [2021/8754]  
La lluita contra el canvi climàtic s'articula a través de la reducció d'emissions de gasos d'efecte d'hivernacle o l'increment de les absorcions (mitigació) i de l'adaptació als impactes que aquest està provocant i que es preveu que succeïsquen. Tots dos tipus de resposta estan estretament vinculats, i és necessària la posada en marxa de mesures en tots dos àmbits. L'avaluació d'impactes, la disminució de la vulnerabilitat i l'adaptació al canvi climàtic són objectius prioritaris.  
  
La Comissió de Coordinació de Polítiques de Canvi Climàtic de la Comunitat Valenciana va acordar la proposta d'una nova Estratègia valenciana de canvi climàtic i energia 2030, amb la finalitat d'arribar a ser una societat on la reducció progressiva del consum de recursos, l'estalvi, l'eficiència energètica i l'ús generalitzat d'energies renovables siguen elements naturals del sistema, i on la lluita contra el canvi climàtic s'articula a través de la reducció d'emissions de gasos d'efecte d'hivernacle o l'increment de les absorcions (mitigació) i de l'adaptació als impactes que està provocant i que es preveu succeïsquen.  
  
La Conferència Sectorial de Medi Ambient que va tindre lloc en data de 21 de setembre de 2020 va aprovar el repartiment de fons sobre les ajudes per a la implementació de les actuacions corresponents al PIMA canvi climàtic.  
L'objectiu d'aquestes subvencions en el marc del PIMA canvi climàtic és fomentar l'adaptació al canvi climàtic en l'espai urbà i periurbà i donar-li suport, potenciant les sinergies entre les estratègies d'adaptació i mitigació en la lluita enfront del canvi climàtic, mitjançant actuacions coordinades entre la Generalitat Valenciana i les entitats locals valencianes.  
Per tot això, d'acord amb els articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i amb la Llei 38/2003, de 17 de novembre, general de subvencions, i fent ús de les atribucions conferides per l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, amb l'informe previ de l'Advocacia de la Generalitat i de la Intervenció Delegada.  
  
  
ORDENE  
  
Apartat primer  
Aprovar les bases reguladores següents:  
  
Primera. Objecte i finalitat de l'ajuda  
1. L'objecte és subvencionar l'elaboració i execució de projectes la finalitat dels quals siga:  
- Integració del canvi climàtic i infraestructura verda en la planificació i gestió urbanística i intervencions en l'espai urbà (anàlisi d'escenaris de canvi climàtic, mapes de clima urbà que analitzen la capacitat d'absorció i de cessió de calor per part dels materials urbans i mapes de ventilació urbana)  
- Adaptació d'edificis públics per a previndre l'excés de calor i millorar l'eficiència energètica. Es prioritzaran les intervencions de prevenció de la calor de caràcter passiu (com sistemes d'ombreig i cobertes verdes) i les realitzades sobre els equipaments utilitzades pels grups més vulnerables a la calor: centres educatius, residències d'ancians, centres de salut, centres de dia per a persones majors, etc. També podrà incloure's la climatització d'edificis públics a partir de refrigerants naturals o bé HFOs amb PCA inferior a 150.  
  
- Obertura de «refugis climàtics», equipaments que mantenen temperatures apropiades, oberts a l'ús públic en períodes de calor excessiva.  
  
- Aplicació de solucions basades en la naturalesa orientades a la prevenció de riscos associats al canvi climàtic en espais urbans i periurbans: riscos per altes temperatures, risc d'incendis en l'espai urbà-forestal, inundacions, fenòmens costaners, sequeres, etc.  
  
- Intervencions en espais públics orientades a atenuar l'efecte illa de calor urbana (ombreig natural o artificial de carrers i places, reducció de la impermeabilitat del sòl, captació d'aigües pluvials, creació de microclimes amb làmines d'aigua, aplicació de solucions bioclimàtiques, etc.)  
  
- Increment de la biodiversitat urbana i millora dels hàbitats per a la vida silvestre: augment de zones verdes urbanes i millora d'hàbitats, jardins verticals, teulades verdes, restauració o rehabilitació de zones humides, hàbitats per a pol·linitzadors incloent-hi refugis per a les espècies nidificants i presència de vegetació adequada en parcs, jardins i escocells, priorització de la conservació d'hàbitats existents enfront de la creació de noves zones, instal·lació de menjadores i caixes niu.  
  
- Millora de la infraestructura urbana verda i blava, caracteritzada per la multifuncionalitat: restauració de trams urbans de rius, zones inundables per a fer front en les avingudes extremes, millora de la connectivitat natural entre el medi urbà i periurbà, sistemes de drenatge urbà sostenible, etc.  
- Disseny i implantació de zones de baixes emissions: àmbit delimitat per una Administració pública, en exercici de les seues competències, dins del seu territori, de caràcter continu, i en el qual s'apliquen restriccions d'accés, circulació i estacionament de vehicles per a millorar la qualitat de l'aire i mitigar les emissions de gasos d'efecte d'hivernacle.  
  
- Projectes a escala de barri que incidisquen sobre el metabolisme urbà, amb solucions més pròximes als processos naturals, aprofitant l'espai públic, espais urbans infrautilitzats i equipaments en desús per a integrar components d'adaptació i mitigació del canvi climàtic.  
  
2. La concessió de les subvencions es realitzarà mitjançant el procediment de concurrència competitiva a què es refereixen l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i article 22 de la Llei 38/2003, de 17 de novembre, general de subvencions.  
3. D'acord amb el que s'estableix en l'article 166.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les condicions per a la concessió de la subvenció es determinaran en les convocatòries corresponents, d'acord amb el que es disposa en aquestes bases, i podran tindre com a objecte independent una o diverses de les actuacions indicades en l'apartat 1 d'aquest article.  
  
Segona. Entitats beneficiàries i requisits  
1. Seran beneficiaris d'aquestes ajudes els ajuntaments de la Comunitat Valenciana. Cada convocatòria, en funció de l'actuació que en constituïsca l'objecte d'entre les indicades en l'article 1.1, determinarà el tipus de municipi que pot ser beneficiari segons els rangs de població censada següents:  
- inferior a 100.000 habitants  
- entre 50.000 i 100.000 habitants  
- superior a 50.000 habitants  
2. Per a accedir a la condició d'entitats beneficiàries, els municipis sol·licitants hauran de complir els requisits següents:  
a) Estar adherits al Pacte Europeu de les Alcaldies el Clima i l'Energia.  
b) Trobar-se al corrent en el compliment de les obligacions tributàries i amb la Seguretat Social, així com trobar-se al corrent en el pagament d'obligacions per reintegrament de subvencions públiques.  
c) No podran obtindre la condició d'entitat beneficiària de les ajudes regulades en aquesta ordre, aquelles en què concórrega alguna de les circumstàncies recollides en l'article 13.2 i 13.3 de la Llei 38/2003, de 17 de novembre, general de subvencions.  
d) Disposar de capacitat econòmica, financera i operativa suficient per a garantir l'execució de l'operació proposada.  
e) En el cas d'optar per una actuació que només tinga en compte la implementació de zones de baixes emissions, l'entitat local haurà de disposar del disseny de les zones de baixes emissions prèviament a la sol·licitud de l'ajuda.  
f) Estar al corrent en el compliment de l'obligació de rendició dels comptes anuals davant la Sindicatura de Comptes. Aquest requisit s'entendrà complit si l'entitat local figura en el certificat que publica mensualment en la pàgina web la Sindicatura de Comptes.  
3. La convocatòria corresponent podrà establir la necessitat d'acreditar altres requisits segons les condicions que establisca per a l'obtenció de la subvenció.  
  
Tercera. Obligacions de les entitats beneficiàries  
Sense perjudici de les obligacions previstes amb caràcter general en l'article 14 de la Llei 38/2003, de 17 de novembre, general de subvencions, les entitats beneficiàries queden subjectes a les obligacions de caràcter general següents:  
a) Complir la finalitat i realitzar l'actuació seleccionada en els termes i condicions establits en la resolució de selecció dels projectes  
  
b) Justificar, dins del termini i en la forma escaient, davant l'òrgan concedent el compliment dels requisits i les condicions, així com l'aplicació efectiva dels fons a la finalitat per a la qual van ser aprovats.  
c) Sotmetre's a les actuacions de comprovació, que haja d'efectuar l'òrgan concedent, així com qualssevol altres de comprovació i control financer que puguen realitzar els òrgans de control competents, i aportar tota la informació li siga requerida en l'exercici de les actuacions anteriors.  
d) Comunicar a l'òrgan concedent l'obtenció altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, durant un termini de tres anys.  
f) En qualsevol acció de promoció i divulgació relacionada amb l'objecte d'aquestes ajudes s'haurà de fer constar expressament el cofinançament de la Generalitat Valenciana.  
  
Quarta. Despeses subvencionables  
1. Seran subvencionables:  
- Despeses per a la redacció d'informes i projectes de les actuacions objecte de subvenció.  
- Despeses d'execució dels projectes objecte de subvenció incloent-hi obres, adquisició i col·locació d'equipament, abalisament, senyalització, jardineria i tancament.  
- Despeses de publicitat i divulgació, incloent-hi materials gràfics tant en format físic com digital.  
A aquest efecte, s'entendrà que la despesa s'ha realitzat quan s'ha dut a terme l'activitat subvencionada que origina la despesa i quan aquest ha sigut efectivament pagada dins del termini d'execució establit.  
  
2. No seran subvencionables:  
- Despeses de protecció, conservació, tala, trasplantament i poda de l'arbratge urbà ni despeses de neteja i reposició d'arbratge afectat per esdeveniments meteorològics.  
- Despeses de lloguer d'espais, costos i despeses corrents i del personal de l'entitat adjudicatària, les despeses financeres, els tributs, a excepció de l'Impost sobre el valor afegit que no siga susceptible de recuperació o compensació, l'adquisició de béns o la realització de despeses que no siguen estrictament necessàries per al desenvolupament del projecte subvencionat, així com aquelles que puguen ser afectades a un ús particular de l'entitat beneficiària diferent de la finalitat de la subvenció.  
  
Cinquena. Subcontractació  
1. S'autoritza expressament la subcontractació fins al cent per cent de l'activitat subvencionada en els termes i límits establits en l'article 29 de la Llei 38/2003, de 17 de novembre, general de subvencions, i en l'article 68 del Reglament de desenvolupament de la llei esmentada, aprovat pel Reial decret 887/2006, de 21 de juliol.  
2. No podrà concertar l'entitat beneficiària l'execució total o parcial de les activitats subvencionades en els supòsits establits en l'article 29.7 de la Llei 38/2003, de 17 de novembre, general de subvencions, així com en el Reglament de desplegament de la llei esmentada.  
  
  
Sisena. Import subvencionable i finançament  
1. Cada convocatòria establirà l'import màxim de la subvenció que podrà cobrir fins al 90 % de les despeses subvencionables assumides per l'entitat beneficiària i que en tot cas no podrà ser superior als 300.000,00 ?.  
2. Les ajudes regulades en aquestes bases reguladores es concediran a càrrec dels pressupostos de la Generalitat Valenciana. Les convocatòries fixaran la quantia total màxima destinada a les subvencions convocades i els crèdits pressupostaris als quals s'imputa.  
  
3. La concessió de les ajudes estarà condicionada a la disponibilitat pressupostària, i en tot cas, fins a esgotar-se el crèdit destinat a la convocatòria.  
4. L'import de la despesa autoritzada podrà ser incrementat, amb caràcter previ a la resolució de les sol·licituds presentades, per l'òrgan que tinga atribuïda la competència per raó de la quantia de la modificació, sense que això done lloc a una nova convocatòria. L'efectivitat de la quantia addicional queda condicionada en la declaració de disponibilitat del crèdit en un moment anterior a la resolució de la concessió de les subvencions. Tot això es portarà a efecte de conformitat amb el que s'estableix en l'article 58 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i en el Decret 77/2019, de 7 de juny, del Consell, de regulació del procediment de gestió de la Generalitat.  
  
  
Setena. Presentació de sol·licituds i documentació  
1. Les sol·licituds d'ajuda s'hauran de presentar en el termini que s'establisca en la convocatòria corresponent, comptador des de l'endemà de la publicació de la convocatòria en el DOGV i s'hauran de dirigir a la persona titular de l'òrgan competent en la matèria de canvi climàtic.  
  
2. De conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques, la presentació de les sol·licituds i la documentació complementària s'haurà de realitzar exclusivament de manera telemàtica, a través del formulari inclòs en la Seu Electrònica de la Generalitat Valenciana. Els documents originals hauran de ser digitalitzats i presentats juntament amb la sol·licitud com a arxius annexos a aquesta.  
3. Les sol·licituds d'ajuda s'hauran d'acompanyar de la documentació que es determine en la convocatòria corresponent.  
4. Només es podrà realitzar una sol·licitud per convocatòria. En cas de presentar-ne més d'una, només es tindrà en compte la presentada en últim lloc.  
  
Huitena. Instrucció  
1. La instrucció del procediment correspondrà a la subdirecció general competent en matèria de canvi climàtic mitjançant el servei adscrit competent, que analitzarà les sol·licituds i la documentació presentada, i avaluarà, en cada cas, la concurrència dels requisits exigits.  
  
2. Si la sol·licitud presentada no reunira els requisits exigits o no s'acompanyara dels documents preceptius, l'òrgan instructor requerirà a l'interessat perquè, en el termini de deu dies, esmene la falta o aporte els documents preceptius amb la indicació que si així no ho fera així, es consideraria que desisteix de la petició, amb la resolució d'arxiu prèvia, que haurà de ser dictada en els termes de l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades aportades per l'entitat sol·licitant, en la valoració del compliment dels requisits exigits en l'obtenció de la condició d'entitat beneficiària, en virtut dels quals ha de pronunciar-se la resolució i emetrà un informe sobre els projectes que elevarà a la comissió de valoració.  
  
  
Novena. Valoració  
1. Les sol·licituds seran objecte de valoració per una comissió de valoració, composta per la persona titular de la subdirecció general que exercisca d'òrgan instructor, que exercirà la presidència, i tres persones tècniques de la direcció general amb competències en canvi climàtic, de les quals una exercirà la secretaria, així com una persona tècnica de la direcció general amb competències en matèria de medi natural i biodiversitat.  
2. Una vegada conclòs el procés d'avaluació, la comissió emetrà una proposta de concessió en la qual es concrete el resultat de l'avaluació efectuada, i en cas que l'import global màxim establit en cada convocatòria siga inferior al total de l'import de les ajudes resultants, prorratejarà entre els beneficiaris l'import global proporcionalment a la puntuació que haguera obtingut cadascun d'aquests segons la qualificació obtinguda d'acord amb els criteris de valoració establits en l'article següent.  
  
Desena. Criteris de valoració  
1. Les sol·licituds es puntuaran segons els criteris de valoració fins a un màxim de 100 punts. No es consideraran com a subvencionables sol·licituds que hagen obtingut menys de 40 punts  
2. La convocatòria, d'acord amb el que s'estableix en l'article 166 h de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, fixarà i ponderarà, amb la limitació de puntuació màxima abans indicada, els criteris de valoració en la forma següent:  
- Criteris que valoren la viabilitat tècnica del projecte i l'adequació d'aquests als fins de l'actuació subvencionable: entre el 40 i el 50 per cent.  
- Criteris que valoren el caràcter innovador de l'actuació i l'eficàcia d'aquesta en la lluita contra el canvi climàtic: entre el 10 i el 20 per cent.  
  
- Criteris que valoren els indicadors de seguiment i resultat: entre el 5 i el 10 per cent.  
- Criteris que valoren el cofinançament del cost del projecte per damunt del mínim establit: entre el 10 i el 15 per cent.  
- Dos o més dels següents criteris: solucions basades en la naturalesa, la biodiversitat, la Integració del projecte en altres plans o xarxes relacionats amb l'economia circular, canvi climàtic i/o conservació i protecció de la biodiversitat, recuperació de terrenys degradats, augment dels embornals de carboni i de l'emmagatzematge d'aigua, projecte divulgatiu: entre el 5 i el 35 per cent.  
  
Onzena. Resolució  
1. L'òrgan instructor, a la vista de la proposta de la comissió de valoració elevarà la proposta de resolució, que haurà d'expressar la relació de sol·licitants per als quals es proposa la concessió de la subvenció i la quantia d'aquesta, i especificar-ne l'avaluació i els criteris de valoració seguits per a efectuar-la.  
2. La concessió de la subvenció s'efectuarà per resolució de la persona titular de la direcció general amb competències en matèria de canvi climàtic, per delegació de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica.  
3. El termini màxim de resolució i notificació serà de sis mesos des de la publicació de la convocatòria, una vegada vençut el termini sense haver-se notificat resolució expressa, el sol·licitant podrà entendre desestimada la sol·licitud. Totes les notificacions s'efectuaran per mitjans electrònics d'acord amb el que s'estableix en l'article 40 de la Llei 39/2015, d'1 d'octubre, del procediment administratiu comú de les administracions públiques.  
4. La resolució de concessió esgotarà la via administrativa i contra aquesta es podrà interposar un recurs potestatiu de reposició en el termini d'un mes comptador des de l'endemà de la notificació, o bé directament un recurs contenciós administratiu en el termini de dos mesos comptadors des de l'endemà de la notificació, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
5. Es delega en la Direcció General de Canvi Climàtic la facultat de resoldre els recursos de reposició que s'interposen contra la resolució de concessió.  
  
Dotzena. Compatibilitat d'ajudes  
La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que l'import, aïlladament considerat o en concurrència amb altres subvencions, ajudes, ingressos o recursos, no supere el cost de l'actuació subvencionada. Tot això sense perjudici del que sobre aquest tema poguera establir la normativa reguladora de les altres subvencions concurrents.  
  
Tretzena. Termini d'execució de les actuacions  
Les actuacions hauran d'executar-se en el termini màxim de 24 mesos des de la data de resolució de concessió de l'ajuda per les activitats i conceptes subvencionables d'aquesta ordre. De manera extraordinària i justificada l'execució podrà ampliar-se fins a tres mesos amb la sol·licitud prèvia a l'òrgan competent.  
  
Catorzena. Justificació i control de les actuacions  
1. Les entitats beneficiàries de l'ajuda per les activitats i conceptes subvencionables d'aquesta ordre hauran de justificar-ne l'execució mitjançant:  
a) La presentació en la direcció general amb competències en canvi climàtic d'una memòria tècnica d'actuacions justificatives d'acord amb els continguts indicats en la convocatòria corresponent, amb indicació de les activitats realitzades i dels resultats obtinguts, que s'haurà de remetre abans del 31 de març de l'exercici següent.  
b) La presentació en la direcció general amb competències en canvi climàtic de l'informe justificatiu final sobre les actuacions concretes finançades en el termini d'un mes, comptador a partir de l'endemà de la data de finalització l'execució de l'actuació que s'efectuarà:  
  
- mitjançant l'aportació de la documentació que s'especifique en la convocatòria que, en tot cas, haurà d'incloure un compte justificatiu certificat pel secretari o funcionari de l'Administració local amb habilitació de caràcter nacional, que contindrà la documentació justificativa del cost de les activitats realitzades i expressarà que el contingut es correspon de manera indubtable a l'activitat subvencionada, i que les despeses resulten estrictament necessaris i han sigut efectivament efectuades i pagades i una memòria descriptiva de l'activitat realitzada i indicadors de seguiment d'aquesta.  
2. La justificació s'haurà de presentar de manera telemàtica d'acord amb el model establit en la Seu Electrònica de la Generalitat Valenciana.  
  
3. En qualsevol moment, els serveis tècnics de la direcció general amb competències en canvi climàtic podran realitzar les inspeccions tècniques oportunes i requerir la documentació que permeta comprovar el compliment de les condicions exigides en la concessió de la subvenció.  
4. A més del sotmetiment a qualsevol actuació de comprovació i control financer que corresponga a la Intervenció General, l'òrgan concedent de les ajudes comprovarà el compliment de les condicions de concessió de la subvenció mitjançant els controls següents:  
a) Controls administratius que s'efectuaran sobre una mostra aleatòria de les sol·licituds d'ajuda i consistiran en la comprovació de l'admissibilitat del beneficiari, el compliment dels criteris de priorització de sol·licituds i l'admissibilitat dels costos de l'operació, l'operació finalitzada en comparació amb l'operació per la qual es va concedir l'ajuda, els costos contrets i els pagaments realitzats.  
b) Controls sobre el terreny per a comprovar l'execució de les actuacions subvencionades, l'absència de modificacions en els cinc anys següents al pagament final.  
  
Quinzena. Pagament  
1. El pagament de les subvencions concedides es realitzarà:  
a) Una primera bestreta de pagament del 25 % de l'import subvencionat, una vegada resolta l'ajuda. No s'exigirà garantia prèvia.  
b) La resta de l'import subvencionat, s'abonarà mitjançant pagaments a compte després de la presentació de la documentació justificativa en els termes que s'establisca en la convocatòria. El primer pagament a compte s'efectuarà si, a més, s'ha justificat l'import corresponent al pagament anticipat.  
2. A la vista de la documentació presentada en l'informe justificatiu final i una vegada realitzada la inspecció in situ corresponent, l'òrgan instructor certificarà la part de l'actuació realment duta a terme, i especificarà l'import de la subvenció abonable d'acord amb el percentatge d'ajuda atorgat.  
3. No podrà realitzar-se el pagament de les ajudes en tant que el beneficiari no es trobe al corrent en el compliment de les obligacions tributàries amb l'Administració o mantinga deutes per resolució de procedència de reintegrament o no estiga al corrent en el compliment de les obligacions tributàries i amb la Seguretat Social.  
  
Setzena. Modificació de la resolució  
1. Les condicions inicials de la resolució de selecció podran ser parcialment modificades sempre que els canvis no afecten els objectius perseguits amb l'ajuda, als aspectes fonamentals de les actuacions proposades, a la valoració per la qual han sigut seleccionats i no suposen increment de l'ajuda inicialment assignada.  
2. La modificació haurà de ser sol·licitada pel beneficiari abans de tres mesos de la finalització del termini per a la realització de l'actuació objecte de l'ajuda, i la resoldrà l'òrgan concedint, amb la valoració prèvia per la Comissió de Valoració, en el termini màxim d'un mes des de la data de presentació de la sol·licitud de modificació. Si transcorre el termini sense haver-se notificat una resolució expressa, es podrà considerar desestimada la modificació sol·licitada.  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació de la resolució de concessió de les ajudes regulades per aquesta ordre.  
  
  
Dessetena. Reintegrament o pèrdua del dret al cobrament de la subvenció  
1. En els supòsits previstos en l'article 37 de la Llei 38/2003, de 17 de novembre, general de subvencions, l'incompliment de les obligacions podrà donar lloc, amb el tràmit d'audiència previ, al reintegrament o la pèrdua del dret al cobrament, total o parcial, de l'ajuda concedida, sense perjudici d'altres responsabilitats en les quals poguera incórrer-se, conforme al procediment legalment establit.  
2. El reintegrament total de les quantitats percebudes o la pèrdua del dret al cobrament total de l'ajuda concedida es produirà a conseqüència dels incompliments següents:  
a) Falsejament de les condicions o requisits exigits o ocultació d'aquells que hagueren sigut causa de la denegació.  
b) Incompliment total de l'objecte que justifica la concessió de la subvenció.  
c) Negativa, resistència o obstrucció a les actuacions de control i comprovació financer de l'Administració.  
3. Els altres incompliments d'obligacions recollides en aquesta ordre podran donar lloc a reintegraments parcials o declaracions de pèrdua del dret als cobraments parcials, respectant el principi de proporcionalitat d'acord amb la naturalesa, causes de l'incompliment i la incidència d'aquestes en l'objecte de la subvenció, així com a la intencionalitat, reiteració i reincidència. I, en tot cas, la valoració desfavorable o, fruit d'inspeccions o controls, la detecció provada d'incompliments en l'execució de les activitats regulades per la present ordre comportarà la reducció de l'ajuda.  
4. Les entitats beneficiàries de les ajudes queden sotmeses al règim d'infraccions i sancions establides en el títol IV de la Llei 38/2003, de 17 de novembre, general de subvencions.  
  
Dihuitena. Publicitat i protecció de dades  
1. D'acord amb el que s'estableix en l'article 18 de la Llei general de subvencions, es registraran les convocatòries i les resolucions d'aquestes en la Base de dades nacional de subvencions, i es publicarà en la pàgina web la informació a què es refereix l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
2. Es publicarà en la pàgina web de la conselleria competent la informació referent a les ajudes, juntament amb les guies i instruccions que es dicten per a la sol·licitud i justificació posterior d'aquestes.  
3. La sol·licitud de les ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia de drets digitals. La informació relativa al tractament de les dades de caràcter personal es troba disponible en el Registre d'Activitats de Tractament, publicat en la pàgina web de la conselleria competent.  
  
  
Apartat segon  
Als efectes assenyalats en el Decret 128/2017, del Consell, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les que es regulen i convoquen per aquesta ordre no estan subjectes a la política de competència de la Unió Europea en matèria de subvencions públiques i, per tant, no requereixen la notificació a la Comissió Europea, per no complir els requisits de l'article 107.1 del Tractat de Funcionament de la Unió Europea.  
  
  
Apartat tercer  
Aquesta ordre entra en vigor el dia de la publicació en el Diari Oficial de la Generalitat Valenciana, i mantindrà la vigència en tant que estiga vigent l'Acord de repartiment de fons sobre les ajudes per a la implementació de les actuacions corresponents al PIMA Canvi climàtic, aprovat per la Conferència Sectorial de Medi Ambient de data 21 de setembre de 2020.  
  
Apartat quart  
Contra aquesta ordre, que esgota la via administrativa, es pot interposar un recurs potestatiu de reposició davant l'òrgan que va dictar la resolució, en el termini d'un mes comptador des de l'endemà de la publicació, o bé, directament, un recurs contenciós administratiu en el termini de dos mesos comptadors des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 20 de juliol de 2021  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA